SL Uradni list Evropske unije L 284/5

IZVEDBENA UREDBA KOMISIJE (EU) 2016/1852

z dne 19. oktobra 2016

o spremembi Uredbe (EU) št. 468/2010 o oblikovanju seznama EU plovil, ki opravljajo nezakonit, neprijavljen in nereguliran ribolov

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2004 ter o razveljavitvi uredb (ES) št. 1093/94 in (ES) št. 1447/1999 (1) in zlasti člena 30 Uredbe,

ob upoštevanju naslednjega:

(1) V poglavju V Uredbe (ES) št. 1005/2008 so določeni postopki za opredelitev ribiških plovil, ki opravljajo nezakonit, neprijavljen in nereguliran ribolov (v nadaljnjem besedilu: IUU), ter postopki za oblikovanje seznama Unije takih plovil (v nadaljnjem besedilu: seznam Unije). V členu 37 navedene uredbe so določeni ukrepi, ki jih je treba sprejeti za ribiška plovila z navedenega seznama.

(2) Seznam Unije je bil oblikovan z Uredbo Komisije (EU) št. 468/2010 (2) in nato spremenjen z izvedbenimi uredbami (EU) št. 724/2011 (3), (EU) št. 1234/2012 (4), (EU) št. 672/2013 (5), (EU) št. 137/2014 (6) in (EU) 2015/1296 (7).

(3) V skladu s členom 30(1) Uredbe (ES) št. 1005/2008 se plovila, vpisana na sezname plovil IUU, ki jih sprejmejo regionalne organizacije za upravljanje ribištva, vključijo na seznam Unije.

(4) Vse regionalne organizacije za upravljanje ribištva zagotavljajo oblikovanje in redno posodabljanje seznamov plovil IUU v skladu s svojimi zadevnimi pravili (8).

(5) Komisija v skladu s členom 30 Uredbe (ES) št. 1005/2008 posodobi seznam Unije, potem ko od regionalnih organizacij za upravljanje ribištva prejme sezname ribiških plovil, ki so domnevno ali dokazano vpletena v nezakoniti, neprijavljeni in neregulirani ribolov. Ker je Komisija od regionalnih organizacij za upravljanje ribištva prejela nove sezname, bi bilo treba zdaj posodobiti seznam Unije.

(6) Glede na to, da je lahko isto plovilo navedeno pod različnimi imeni in/ali zastavami, odvisno od časa, ko je bilo vključeno na seznam regionalnih organizacij za upravljanje ribištva, bi moral posodobljeni seznam Unije vsebovati ta različna imena in/ali zastave, kakor so jih zabeležile ustrezne regionalne organizacije za upravljanje ribištva.

(7) Uredbo (EU) št. 468/2010 bi bilo zato treba ustrezno spremeniti.

(8) Ukrepi iz te uredbe so v skladu z mnenjem Odbora za ribištvo in ribogojstvo –

SPREJELA NASLEDNJO UREDBO:

Člen 1

Del B Priloge k Uredbi (EU) št. 468/2010 se nadomesti z besedilom iz Priloge k tej uredbi.

Člen 2

Ta uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 19. oktobra 2016 Za Komisijo Predsednik Jean-Claude JUNCKER

(1) UL L 286, 29.10.2008, str. 1.

(2) UL L 131, 29.5.2010, str. 22.

(3) UL L 194, 26.7.2011, str. 14.

(4) UL L 350, 20.12.2012, str. 38.

(5) UL L 193, 16.7.2013, str. 6.

(6) UL L 43, 13.2.2014, str. 47.

(7) UL L 199, 29.7.2015, str. 12.

(8) Zadnje posodobitve: CCAMLR: seznam IUU za obdobje 2015/2016, ki ga je organizacija CCAMLR-XXXIV odobrila na svojem letnem zasedanju od 19. do 30. oktobra 2015; SEAFO: seznam SEAFO plovil IUU, ki ga je Komisija odobrila na svojem 12. letnem zasedanju od 30. novembra do 3. decembra 2015; ICCAT: seznam IUU za leto 2015, ki ga je Komisija odobrila na svojem 24. rednem zasedanju od 10. do 17. novembra 2015; IATTC: seznam za leto 2015, ki ga je organizacija IATTC odobrila na svojem 89. zasedanju od 29. junija do 3. julija 2015; NEAFC: seznam IUU B AM 2015-07, kakor je bil odobren na 34. letnem zasedanju od 9. do 13. novembra 2015; NAFO: seznam 2015, kakor je bil odobren na 37. letnem zasedanju od 21. do 25. septembra 2015; WCPFC: seznam WCPFC plovil IUU za leto 2016, ki je v veljavi od 7. februarja 2016, Komisija pa ga je odobrila na svojem 20. rednem zasedanju od 3. do 8. decembra 2015; IOTC: seznam IOTC plovil IUU, ki ga je organizacija IOTC odobrila na svojem 20. zasedanju od 23. do 27. maja 2016; GFCM: seznam plovil IUU za leto 2016, kakor je bil odobren na 40. zasedanju od 30. maja do 3. junija 2016; SPRFMO: seznam plovil IUU za leto 2016, ki ga je Komisija odobrila na svojem 4. zasedanju od 25. do 29. januarja 2016.